FÆLLES HOLDNING (EF) Nr. 29/96 fastlagt af Rådet den 19. marts 1996 med henblik på vedtagelse af Europa-Parlamentet og Rådets direktiv 96/. . ./EF af . . . om ændring af direktiv 84/450/EØF om vildledende reklame for at medtage sammenlignende reklame (96/C 219/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i overensstemmelse med fremgangsmåden i traktatens artikel 189 B (3), og

ud fra følgende betragtninger:

(1) Et af Fællesskabets vigtigste mål er at gennemføre det indre marked; der bør træffes den nødvendige foranstaltninger for, at det indre marked kan fungere korrekt; det indre marked indebærer et område uden indre grænser med fri bevægelighed for varer, personer, tjenesteydelser og kapital;

(2) gennemførelsen af det indre marked vil betyde et stadig større og stadig mere forskelligartet udbud; da forbrugerne skal kunne drage den størst mulige fordel af det indre marked, og da reklame er et yderst vigtigt middel, når det drejer sig om at skabe afsætningsmuligheder for varer og tjenesteydelser over hele Fællesskabet, bør de grundlæggende bestemmelser for reklamens form og indhold være ensartede, og betingelserne for sammenlignende reklame i medlemsstaterne bør harmoniseres; dette vil bidrage til at klarlægge forskellige fortrin hos sammenlignelige produkter; sammenlignende reklame kan i forburgernes interesse også stimulere konkurrencen mellem vare- og tjenesteydelsesleverandørerne;

(3) de enkelte medlemsstaters love og administrative bestemmelser om sammenlignende reklame er meget forskellige; reklame når ud over grænserne og modtages på andre medlemsstaters område; tilladelse til eller forbud mod sammenlignende reklame efter de forskellige nationale lovgivninger kan derfor skabe hindringer for varers og tjenesteydelsers frie bevægelighed og fordreje konkurrencen; virksomheder kan udsættes for af konkurrenterne udviklede reklameformer, som de ikke kan give igen på med de samme våben; friheden til at levere tjenesteydelser inden for sammenlignende reklame bør sikres; Fællesskabet må afhjælpe en sådan situation;

(4) ifølge sjette betragtning i Rådets direktiv 84/450/EØF af 10. september 1984 om indbyrdes tilnærmelse af medlemsstaternes love og administrative bestemmelser om vildledende reklame (4) skal der, efter harmonisering af de nationale bestemmelser om vildledende reklame, »i en senere fase tages stilling til illoyal reklame og, om nødvendigt, sammenlignende reklame, på grundlag af passende forslag fra Kommissionen«;

(5) ifølge punkt 3, litra d), i bilaget til Rådets resolution af 14. april 1975 om Det Europæiske Økonomiske Fællesskabs første program for en politik vedrørende forbrugerbeskyttelse og forbrugeroplysning (5) er retten til oplysning en grundlæggende forbrugerrettighed; denne rettighed bekræftes i Rådets resolution af 19. maj 1981 om Det Europæiske Økonomiske Fællesskabs andet program for forbrugerbeskyttelse og forbrugeroplysning (6), hvis bilag i punkt 40 specielt vedrører forbrugeroplysning; sammenlignende reklame er et lovligt middel til oplysning af forbrugerne i deres egen interesse, når sammenligningen gælder konkrete, dokumenterbare og repræsentative træk og ikke er vildledende;

(6) en bred definition af sammenlignende reklame, der kan dække alle former for sammenlignende reklamer, er ønskelig;

(7) der bør fastsættes betingelser for sammenlignende reklame, for så vidt angår sammenligningen, for at afgøre, hvilke former for sammenlignende reklame der vil kunne fordreje konkurrencen, skade konkurrenterne og påvirke forbrugernes valg i uheldig retning; disse betingelser for lovlig reklame bør omfatte kriterier for en objektiv sammenligning af varers og tjenesteydelsers karakteristiske træk;

(8) en sammenligning af alene prisen på varer og tjenesteydelser bør være mulig, hvis sammenligningen overholder visse betingelser, især at den ikke er vildledende;

(9) for at forhindre, at sammenlignende reklame bruges i strid med god konkurrencepraksis og illoyalt, bør kun sammenligninger mellem konkurrerende varer og tjenesteydelser, som opfylder de samme behov eller har samme formål, tillades;

(10) betingelserne for sammenlignende reklame bør være kumulative og overholdes fuldt ud; dette forhindrer ikke medlemsstaterne i at fastsætte gennemførelsesbestemmelser for hver af betingelserne for at finde den rette løsning i hvert enkelt tilfælde;

(11) i disse betingelser bør der navnlig tages hensyn til bestemmelserne i Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (7), særlig artikel 13, og andre fællesskabsbestemmelser, der er vedtaget på landbrugsområdet;

(12) ifølge artikel 5 i Rådets første direktiv 89/104/EØF af 21. december 1988 om indbyrdes tilnærmelse af medlemsstaternes lovgivning om varemærker (8), giver et registreret varemærke indehaveren en eneret, som indebærer, at han kan forbyde tredjemand at gøre erhvervsmæssig brug af et identisk eller lignende mærke i forbindelse med identiske produkter eller tjenesteydelser eller i givet fald i forbindelse med produkter af anden art;

(13) for at gøre sammenlignende reklame effektiv kan det imidlertid være nødvendigt at identificere en konkurrents produkter eller tjenesteydelser ved at henvise til hans firmanavn eller til et varemærke, som han er indehaver af;

(14) en sådan anvendelse af en andens varemærke, firmanavn eller andre karakteristiske kendetegn er ikke nogen krænkelse af den pågældendes eneret, hvis dette direktivs bestemmelser er overholdt, idet det eneste formål er at skelne og således sætte forskellene objektivt i relief;

(15) der bør fastsættes bestemmelser om, at sammenlignende reklame, der ikke opfylder dette direktivs betingelser, kan kontrolleres ved hjælp af de samme retslige eller administrative muligheder for klageadgang som dem, der foreligger efter artikel 4 og 5 i direktiv 84/450/EØF; artikel 6 finder i øvrigt ligeledes anvendelse på ikke tilladt sammenlignende reklame;

(16) artikel 7 i direktiv 84/450/EØF, hvorefter medlemsstaterne kan opretholde eller indføre en mere vidtgående beskyttelse af forbrugerne, af personer, der udøver virksomhed som handlende, håndværker eller industridrivende, eller som udøver et liberalt erhverv, samt af offentligheden i almindelighed, bør ikke gælde for sammenlignende reklame, da formålet med at ændre nævnte direktiv er at fastsætte de betingelser, hvorpå sammenlignende reklame er tilladt;

(17) en sammenligning, som præsenterer varer eller tjenesteydelser som en imitation eller kopi af varer eller tjenesteydelser med et registreret varemærke, anses ikke for at opfylde betingelserne for tilladt sammenlignende reklame;

(18) dette direktiv berører på ingen måde fællesskabsbestemmelserne om reklame for specifikke varer og/eller tjenesteydelser eller restriktioner eller forbud vedrørende reklame i bestemte medier;

(19) hvis en medlemsstat i overensstemmelse med traktatens bestemmelser forbyder reklame for visse varer eller tjenesteydelser, kan dette forbud, hvad enten det pålægges direkte eller af en institution eller organisation, som i henhold til den pågældende medlemsstats lovgivning er ansvarlig for at regulere udøvelsen af kommerciel, industriel, håndværksmæssig eller liberal virksomhed, udvides til også at gælde sammenlignende reklame;

(20) medlemsstaterne er ikke forpligtet til at tillade sammenlignende reklame for varer eller tjenesteydelser, som de opretholder eller indfører forbud mod, herunder forbud mod markedsføringsmetoder eller reklame med sårbare forbrugergrupper som målgrupper;

(21) regulering af sammenlignende reklame på de betingelser, der er fastsat i dette direktiv, er nødvendig for det indre markeds korrekte funktion, og foranstaltninger på fællesskabsplan er påkrævede; vedtagelsen af et direktiv er den rette fremgangsmåde, eftersom det fastlægger ensartede generelle principper, men overlader det til medlemsstaterne at bestemme den rette form og metode til at nå de opstillede mål; denne fremgangsmåde er i overensstemmelse med subsidiaritetsprincippet -

UDSTEDT FØLGENDE DIREKTIV:

Artikel 1

I Rådets direktiv 84/450/EØF foretages følgende ændringer:

1) Titlen affattes således:

»Rådets direktiv af 10. september 1984 om vildledende og sammenlignende reklame.«

2) Artikel 1 affattes således:

»Artikel 1

Formålet med dette direktiv er at beskytte forbrugerne, personer, der udøver virksomhed som handlende, håndværker eller industridrivende, eller som udøver et liberalt erhverv, samt offentligheden i almindelighed mod vildledende reklame og illoyale følger heraf og at fastsætte, på hvilke betingelser sammenlignende reklame kan anses for tilladt.«

3) I artikel 2 indsættes følgende nr.:

»2a. Sammenlignende reklame: reklame, som direkte eller indirekte henviser til en konkurrent eller til varer eller tjenesteydelser, som udbydes af en konkurrent.«

4) Følgende artikel indsættes:

»Artikel 3a

1. Sammenlignende reklame er, for så vidt angår sammenligningen, tilladt, når følgende betingelser er opfyldt:

a) reklamen er ikke vildledende i henhold til artikel 2, stk. 2, artikel 3 og artikel 7, stk. 1

b) den sammenligner varer eller tjenesteydelser, der opfylder samme behov eller tjener samme formål

c) den er objektiv og gælder en eller flere væsentlige og konkrete egenskaber, der kan dokumenteres, herunder i givet fald prisen, og som er repræsentative for disse konkurrerende varer eller tjenesteydelser

d) den skaber ikke forveksling på markedet mellem annoncøren og en konkurrent eller mellem annoncørens og en konkurrents varemærker, firmanavne, andre karakteristiske kendetegn, varer eller tjenesteydelser

e) den bringer ikke en konkurrents varemærker, firmanavne, andre karakteristiske kendetegn, varer, tjenesteydelser eller aktiviteter i miskredit eller udsætter dem for nedvurdering

f) for produkter med oprindelsesbetegnelse vedrører den i hvert tilfælde produkter med samme betegnelse

g) den drager ikke utilbørligt fordel af den anseelse, der er knyttet til en konkurrents varemærke, firmanavn eller andre karakteristiske kendetegn, eller af konkurrerende produkters oprindelsesbetegnelser.

2. I enhver sammenlignende reklame vedrørende særtilbud skal det klart og utvetydigt angives, hvornår perioden for tilbuddet slutter, eller, efter omstændighederne, at særtilbuddet kun gælder, så længe de pågældende varer og tjenesteydelser er til rådighed, og, hvis særtilbuddet endnu ikke gælder, hvornår perioden for den særlige pris eller for andre særlige betingelser begynder.«

5) Artikel 4, stk. 1, første og andet afsnit, affattes således:

»1. Medlemsstaterne påser, at der i forbrugernes, konkurrenternes og offentlighedens interesse er tilstrækkelige og effektive muligheder for kontrol med vildledende reklame og for overholdelse af bestemmelserne om sammenlignende reklame.

Disse muligheder skal omfatte retsforskrifter, hvorefter personer eller organisationer, der i henhold til medlemsstaternes lovgivning har en legitim interesse i at få vildledende reklame forbudt eller at regulere sammenlignende reklame, får adgang til:

a) at indbringe en sag for retten i anledning af sådan reklame og/eller

b) at indbringe sådan reklame for en administrativ myndighed, som har kompetence til enten at træffe afgørelse om klage eller at indlede passende retsforfølgning.«

6) Artikel 4, stk. 2, ændres således:

a) leddene i første afsnit affattes således:

»- at påbyde ophør med vildledende eller ikke tilladt sammenlignende reklame eller at indlede passende retsforfølgning for at få påbudt ophør med sådan reklame, eller

- dersom den pågældende vildledende eller ikke tilladte sammenlignende reklame endnu ikke er nået ud til offentligheden, men dens offentliggørelse er umiddelbart forestående, at forbyde denne offentliggørelse eller indlede passende retsforfølgning for at få den forbudt«

b) indledningen til tredje afsnit affattes således:

»Endvidere kan medlemsstaterne med henblik på at fjerne eftervirkningerne af vildledende eller ikke tilladt sammenlignende reklame, hvis ophør er påbudt ved en endelig afgørelse, tillægge domstolene eller de administrative myndigheder beføjelse til:«.

7) Artikel 5 affattes således:

»Artikel 5

Dette direktiv er ikke til hinder for, at frivillig kontrol med vildledende eller sammenlignende reklame kan udøves af uafhængige organer, ligesom en klage kan indbringes for sådanne organer af de i artikel 4 omhandlede personer og organisationer, såfremt der ud over de i nævnte artikel omhandlede retslige eller administrative procedurer er mulighed for at indbringe sagen for sådanne organer.«

8) Artikel 7 affattes således:

»Artikel 7

1. Dette direktiv er ikke til hinder for, at medlemsstaterne opretholder eller vedtager bestemmelser for vildledende reklame med henblik på at sikre en mere vidtgående beskyttelse af forbrugerne, af personer, der udøver virksomhed som handlende, håndværker eller industridrivende, eller som udøver et liberalt erhverv, samt af offentligheden i almindelighed.

2. Stk. 1 finder ikke anvendelse på sammenlignende reklame, for så vidt angår sammenligningen.

3. Bestemmelserne i dette direktiv gælder med forbehold af fællesskabsbestemmelserne om reklame for specifikke produkter og/eller tjenesteydelser eller af begrænsninger eller forbud vedrørende reklame i specifikke medier.

4. Direktivets bestemmelser om sammenlignende reklame forpligter ikke de medlemsstater, der under overholdelse af traktatens bestemmelser opretholder eller indfører forbud mod reklame for visse varer eller tjenesteydelser, til at tillade sammenlignende reklame for disse varer eller tjenesteydelser, uanset om forbuddet er pålagt direkte eller af et organ eller en organisation, der i henhold til medlemsstaternes lovgivning har ansvaret for at regulere udøvelsen af virksomhed som handlende, håndværker eller industridrivende eller udøvelsen af et liberalt erhverv. Når sådanne forbud er begrænset til specifikke medier, gælder direktivet for de medier, der ikke er omfattet af disse forbud.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest 30 måneder efter dets offentliggørelse i De Europæiske Fællesskabers Tidende. De underretter straks Kommissionen herom.

2. Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv er rettet til medlemsstaterne.

Udfærdiget i . . ., den . . ..

På Rådets vegne

Formand

(1) EFT nr. C 180 af 11. 7. 1991, s. 14.

(2) EFT nr. C 49 af 24. 2. 1992, s. 35.

(3) Europa-Parlamentets udtalelse af 18. november 1992 (EFT nr. C 337 af 21. 12. 1992, s. 142), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 250 af 19. 9. 1984, s. 17.

(5) EFT nr. C 92 af 25. 4. 1975, s. 1.

(6) EFT nr. C 133 af 3. 6. 1981, s. 1.

(7) EFT nr. L 208 af 24. 7. 1992, s. 1.

(8) EFT nr. L 40 af 11. 2. 1989, s. 1. Direktivet er senest ændret ved beslutning 92/10/EØF (EFT nr. L 6 af 11. 1. 1992, s. 35).

RÅDETS BEGRUNDELSE

I. INDLEDNING

1. Kommissionen sendte den 28. maj 1991 Rådet et forslag med hjemmel i EF-traktatens artikel 100 A om sammenlignende reklame og om ændring af direktiv 84/450/EØF om vildledende reklame.

2. Europa-Parlamentet og Det Økonomiske og Sociale Udvalg afgav udtalelse henholdsvis den 18. november 1992 (1) og den 24. februar 1992 (2).

3. Kommissionen forelagde den 21. april 1994 Rådet et ændret forslag.

4. Den 19. marts 1996 fastlagde Rådet sin fælles holdning i overensstemmelse med traktatens artikel 189 B.

II. FORMÅL

Formålet med forslaget er at harmonisere betingelserne for sammenlignende reklamer med henblik på at gennemføre det indre marked, at bidrage til at forbedre forbrugeroplysningen samt at stimulere konkurrencen. For at nå dette mål er det hensigtsmæssigt at ændre direktiv 84/450/EØF om vildledende reklame.

III. ANALYSE AF DEN FÆLLES HOLDNING

(Hvor intet andet er anført, gælder henvisningerne i teksten til den fælles holdning.)

- Artikel 2, nr. 2a, i det ændrede direktiv

Rådet har ladet udtrykket »af samme art« udgå i definitionen og i stedet suppleret betingelserne i artikel 3a, stk. 1, litra b). Definitionen er således gjort mere generel for at sikre en høj grad af harmonisering og for at undgå, at der findes EF-regler og nationale regler side om side på dette område.

- Artikel 1 og artikel 3a, stk. 1, indledende punktum

Vedrører ikke den danske tekst.

- Artikel 3a, stk. 1, indledende punktum

Rådet har tilføjet udtrykket »for så vidt angår sammenligningen« for at sikre, at en strengere national forbrugerbeskyttelse på dette område ikke anfægtes.

- Artikel 3a, stk. 1, litra a), b) og f)

Rådet har

- i litra a): indført en mere præcis henvisning til bestemmelserne om vildledende reklame, som i denne sammenhæng er relevant

- i litra b): erstattet kriteriet »af samme art« med en mere hensigtsmæssig formulering

- i litra f): tilføjet et led om produkter med oprindelsesbetegnelse.

- Artikel 7

Artikel 7 i moderdirektivet er blevet suppleret med 3 nye stykker (stk. 2, 3 og 4):

- stk. 2 fastsætter en maksimumsharmonisering for at sikre, at der i betragtning af medlemsstaternes mulighed for at foreskrive en mere vidtgående beskyttelse med hensyn til vildledende reklame i henhold til stk. 1 i denne artikel, fortsat er rimelige muligheder for sammenlignende reklame

- stk. 3 er en nødvendig præcisering med hensyn til anden EF-lovgivning om reklame

- stk. 4 sikrer, at medlemsstaterne kan opretholde eller indføre forbud mod visse varer eller tjenesteydelser med henblik på at beskytte forbrugeren.

- Frist for gennemførelse (artikel 2 i den fælles holdning)

Rådet ønsker en frist på 30 måneder som i forbindelse med Europa-Parlamentet og Rådets direktiv 94/47/EF om timeshare.

- Andre bestemmelser

Artikel 1, artikel 4, stk. 1 og 2, og artikel 5 i moderdirektivet er af hensyn til klarhed og sammenhæng i teksten blevet suppleret eller tilpasset, således at sammenlignende reklame også bliver omfattet.

- Præambel

Rådet har tilpasset betragtningerne til den således ændrede tekst og navnlig indsat betragtning 8, 11, 17 og 20.

(1) EFT nr. C 337 af 21. 12. 1992, s. 142.

(2) EFT nr. C 49 af 24. 2. 1992, s. 35.